
Text rozhodnutia
Súd: Krajský súd Banská Bystrica Spisová značka: 13Co/53/2012 Identifikačné číslo súdneho spisu: 6110225005 Dátum vydania rozhodnutia: 27. 03. 2012 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2012:6110225005.1 Rozhodnutie Krajský súd v Banskej Bystrici ako súd odvolací v právnej veci navrhovateľky: A. R. rod. G., nar. XX. XX. XXXX, bytom XXX XX Q. Q., A. XX, proti odporcovi: F. R. nar. XX. XX. XXXX, bytom XXX XX Q. Q., A. XX, o rozvod manželstva, o odvolaní odporcu zo dňa 28. 01. 2012 proti uzneseniu Okresného súdu Banská Bystrica č.k. 20C/219/2010-64 zo dňa 19. 01. 2012, takto r o z h o d o l : Krajský súd uznesenie okresného súdu p o t v r d z u j e. o d ô v o d n e n i e : Napadnutým uznesením okresný súd priznal odporcovi oslobodenie od súdneho poplatku za odvolanie v jednej polovici. Zistil, že odporca je zamestnaný, za rok 2010 dosiahol čistý príjem v sume 3 478,34 eura, v mesiaci august 2011 nemal žiaden príjem, v mesiaci september 2011mal príjem v sume 62,41 eura a v mesiaci október 2011 v sume 271 eura (č.l. 63 spisu). Vlastní auto zn. ŠKODA 120 a dva byty. Vyživovaciu povinnosť ani dlhy nemá. Súd dospel k záveru, že je v možnostiach odporcu zaplatiť súdny poplatok za odvolanie v sume 33 eur. Osobné a majetkové pomery hodnotil súd komplexne, teda nielen podľa výšky príjmu. Proti uzneseniu okresného súdu podal odporca odvolanie. Uviedol, že auto vlastní, ale toto je nepojazdné a nemá peniaze na opravu. Byty patria aj „exmanželke“. „Pôdu spravujem v mene dedičov.“ Navrhol „platenie súdneho poplatku znovu prehodnotiť“. Krajský súd ako súd odvolací prejednal vec podľa § 212 ods. 1 OSP postupom podľa § 214 ods. 2 OSP bez nariadenia pojednávania a uznesenie okresného súdu podľa § 219 ods. 1, 2 OSP potvrdil z týchto dôvodov. Preskúmaním veci sa odvolací súd v celom rozsahu stotožnil s odôvodnením napadnutého uznesenia prvostupňového súdu (ust. § 219 ods. 2 OSP). Prvostupňový súd správne zistil skutkové okolnosti, na základe ktorých rozhodoval o návrhu odporcu o oslobodenie od súdneho poplatku za podané odvolanie, skutkové zistenia náležite posúdil, vyvodil z nich správny právny záver a svoje rozhodnutie náležite odôvodnil. Odvolacie dôvody neuznal krajský súd za dôvodné. Napadnuté uznesenie považoval za vecne správne a v súlade so zákonom. Uznesenie krajský súd okresného súdu preto potvrdil. O veci senát odvolacieho súdu rozhodol pomerom hlasov členov senátu 3:0. Poučenie: proti tomuto uzneseniu odvolanie nie je prípustné.

